Document ID: 32002D0231

32002D0231
L 077/50
JURNALUL OFÍCIAL AL UNIUNII EUROPENE
DECIZIA COMISIEI
din 18 martie 2002
de stabilire a criteriilor ecologice revizuite pentru acordarea etichetei ecologice comunitare pentru articole de încălțăminte și de modificare a Deciziei 1999/179/CE
[notificată cu numărul C(2002) 1015]
(Text cu relevanță pentru SEE)
(2002/231/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 4 și articolul 6 alineatul (1),
întrucât:
(1)
În conformitate cu Regulamentul (CE) nr. 1980/2000, eticheta ecologică comunitară poate fi acordată unui produs cu caracteristici care îi permit să contribuie semnificativ la îmbunătățirea aspectelor ecologice esențiale.
(2)
Regulamentul (CE) nr. 1980/2000 prevede că trebuie să se stabilească criterii specifice de etichetare ecologică pe categorii de produse.
(3)
Se prevede, de asemenea, că revizuirea criteriilor de etichetare ecologică, precum și a cerințelor de evaluare și verificare legate de respectivele criterii are loc în timp util, înainte de sfârșitul perioadei de valabilitate a criteriilor stabilită pentru fiecare categorie de produse. În urma revizuirii se va prezenta o propunere de prelungire, retragere sau modificare.
(4)
Este necesară revizuirea criteriilor ecologice stabilite de Decizia 1999/179/CE a Comisiei din 17 februarie 1999 privind stabilirea criteriilor ecologice pentru acordarea etichetei ecologice comunitare pentru produse de încălțăminte (2), pentru a se reflecta schimbările de pe piață. În același timp, perioada de valabilitate a respectivei decizii, prelungită de Decizia 2001/832/CE (3), trebuie modificată.
(5)
Este necesară adoptarea unei noi directive a Comisiei de stabilire a criteriilor ecologice specifice pentru această categorie de produse, care să fie valabile pentru o perioadă de cinci ani.
(6)
Este necesar ca, pentru o perioadă limitată de 12 luni, atât noile criterii stabilite de prezenta decizie, cât și criteriile stabilite de Decizia 1999/179/CE, să fie valabile simultan, pentru ca acele societăți care au obținut sau care au solicitat eticheta ecologică pentru produsele lor înainte de data aplicării prezentei directive să aibă suficient timp pentru a-și conforma aceste produse la noile criterii.
(7)
Dispozițiile prezentei decizii se bazează pe proiecte de criterii stabilite de Comitetul pentru etichetare ecologică al Uniunii Europene instituit în temeiul articolului 13 din Regulamentul (CE) nr. 1980/2000.
(8)
Dispozițiile prevăzute de prezenta decizie sunt în conformitate cu avizul comitetului instituit în temeiul articolului 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
Pentru a obține eticheta ecologică comunitară în temeiul Regulamentului (CE) nr. 1980/2000, articolele de încălțăminte trebuie să intre în categoria de produse „articole de încălțăminte”, definită la articolul 2, și trebuie să respecte criteriile ecologice enunțate în anexa la prezenta decizie.
Articolul 2
Categoria de produse „articole de încălțăminte” cuprinde:
Toate articolele de îmbrăcăminte destinate să protejeze sau să acopere piciorul și având o talpă exterioară fixă în contact cu solul.
Articolul 3
În scopuri administrative, numărul de cod atribuit categoriei de produse „articole de încălțăminte” este „017”.
Articolul 4
Articolul 3 din Decizia 1999/179/CE se înlocuiește cu următorul text:
„Definiția categoriei de produse și criteriile ecologice stabilite pentru această categorie sunt valabile până la 31 martie 2003.”
Articolul 5
Prezenta decizie se aplică de la 1 aprilie 2002 până la 31 martie 2006. În cazul în care la 31 martie 2006 nu a fost adoptat nici un criteriu revizuit, prezenta decizie se aplică până la 31 martie 2007.
Producătorii de produse din categoria „articole de încălțăminte”, care au obținut eticheta ecologică înainte de 1 aprilie 2002, pot continua să o utilizeze până la 31 martie 2003.
Producătorii de produse din categoria „articole de încălțăminte”, care au solicitat eticheta ecologică înainte de 1 aprilie 2002, o pot obține până la 31 martie 2003, în condițiile prevăzute de Decizia 1999/179/CE.
De la 1 aprilie 2002, noile solicitări de etichetare ecologică pentru categoria de produse „articole de încălțăminte” trebuie să îndeplinească criteriile definite de prezenta decizie.
Articolul 6
Prezenta decizie se adresează statelor membre.
Adoptată la Bruxelles, 18 martie 2002.

Labels: 3
7
1
20